text: 
  I bassinet står 30 kvinder i vand til brystet.
  
  På fem rækker med tove udspændt fra kant til kant som støttende 
  holdepunkt følger de intenst gymnastikinstruktørens kommandoer.
  
  Modstanden i vandet øger virkningen af deres bevægelser. Bevægelser som
   det for de fleste af dem ikke ville være muligt at foretage uden 
  risiko for led- eller muskelskader. Fordi de er overvægtige.
  
  Eller slet og ret tykke og fede i mere eller mindre grad, som en 
  enkelt udtrykker det.
  
  De er flove over deres udseende og kunne ikke drømme om at vise sig
   i en svømmehal, hvor bønnestænglerne glor, og de nyfigne blikke 
  brænder ind i nakken.
  
  " Man kan næsten se, at nogle af de der tynde madammer med 
  højlakerede røde negle tænker: Guuud, altså, " siger den 25-årige 
  Bettina Jørgensen fra Hammel. Hendes vægt har altid svinget op og ned
  , men efter en graviditet gik det helt galt.
  
  Hun har prøvet at gå til almindelig voksensvømning, men kunne ikke 
  forlige sig med, at hun følte sig overbegloet.
  
  
  
  